
ДО 
ОБЩИНСКИ СЪВЕТ – БУРГАС


ДОКЛАДНА ЗАПИСКА

от МАНОЛ ТОДОРОВ, ЗАМ. - КМЕТ „СПОРТ И ТУРИЗЪМ“
 ОБЩИНА БУРГАС

ОТНОСНО: Даване на съгласие Община Бургас чрез Общинско предприятие „Общински имоти“ да кандидатства по програма на Агенция за хората с увреждания за „Изграждане на достъпна архитектурна среда на културни, исторически, спортни обекти за хора с увреждания“ за финансиране на дейности по проектно предложение „Създаване на условия за безопасен достъп до водна среда за практикуване на адаптирани плувни спортове и водна рехабилитация от хора с двигателни увреждания от всички възрастови групи в плувен басейн „Меден рудник“, находящ се в гр. Бургас, ж.к. „Меден рудник“.

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

	С Решение, прието по т. 4 от Протокол №18 от заседание на Общински съвет – Бургас, проведено на 21.12.2020 г., плувен басейн „Меден рудник“ е поверен за стопанисване и управление на ОП „Общински имоти“ при Община Бургас. 
Закрит плувен басейн „Меден рудник“ е спортен обект, в който Българската  паралимпийска федерация всяка година провежда Държавното първенство по плуване на 25 метров басейн за спортисти с двигателни увреждания, като в резултат на Вашето решение прието по т.2 от Протокол № 5 от заседание на Общински съвет – Бургас, проведено на 19.12.2023г. за безплатен достъп на деца със специални образователни потребности, все повече треньори от плувните клубове предлагат водна рехабилитация и адаптирано плуване на този контингент.
Въз основа на увеличения брой потребители с увреждания от началото на годината и създаване на по-достъпна и безопасна среда за ползвателите на спортния обект, Община Бургас чрез ОП „Общински имоти“ има възможност да кандидатства за отпускане на средства по Компонент 3 на Проект „Изграждане на достъпна архитектурна среда на културни, исторически, спортни обекти за хора с увреждания“, обявен от Агенция за хората с увреждания. 
Размерът на финансирането по този компонент е в размер до 50 000 лева, като не се предвижда финансиране от Община Бургас. 
Проектно предложение „Създаване на условия за безопасен достъп до водна среда за практикуване на адаптирани плувни спортове и водна рехабилитация от хора с двигателни увреждания от всички възрастови групи в плувен басейн „Меден рудник“, цели  да създаде по-добри условия за достъп и да осигури по-големи възможности за водна рехабилитация и плуване на хората с увреждания и отклонения в здравния статус от всички възрасти, чрез закупуване и монтиране на мобилен лифт, което ще спомогне, както за подобряване на здравословното им състояние и спортни умения във водна среда, така и за по-лесното им социално  приобщаване в обществото.
Максималната продължителност за изпълнение на дейностите по програмата е 4 (четири) месеца. Това означава, че при одобрение на предложението и нормалната реализация на проекта, още в средата на 2024 година, обектът ще повиши своята достъпност за хора с увреждания от всички възрасти до адаптираните спортни услуги, предоставяни в Плувен басейн „Меден рудник“.
Съгласно Методиката за финансиране на проектите по програмата, важен компонент при попълване на формуляра за кандидатстване е прилагане на писмено съгласие от собственика на обекта за извършване на предвидените в конкурсното предложение дейности. 
Предвид изложеното и на основание чл. 21, ал. 1, т. 8 от Закона за местното самоуправление и местната администрация, чл. 8, ал. 1 от Закона за общинската собственост и чл. 21, ал. 1-2 от Правилника за прилагане на Закона за хората с увреждания, предлагам  Общински съвет - Бургас да вземе следните:

РЕШЕНИЯ:

1. Общински съвет – Бургас дава съгласие Община Бургас чрез Общинско предприятие „Общински имоти“, БУЛСТАТ 0000568141424, да кандидатства по програма на Агенция за хората с увреждания за финансиране на дейности в плувен басейн „Меден рудник“ по Компонент 3 на тема: „Изграждане на достъпна архитектурна среда на културни, исторически, спортни обекти за хора с увреждания“.
2. При одобрение на проектното предложение от Агенция за хората с увреждания, Общински съвет – Бургас дава съгласие ОП „Общински имоти“ при Община Бургас да извърши дейностите, свързани с изпълнение на проекта, както и да получи одобрените финансови средства.

С уважение,

Манол Тодоров
Зам.- кмет „Спорт и туризъм“ Община Бургас

